Kvinden overlevede ikke ulykken, mens to personer er indlagt på sygehuset.

En 43-årig kvinde fra Thisted har mistet livet i den trafikulykke, som fortsat spærrer Vildsundvej ved Sundby på Mors. Det oplyser Midt- og Vestjyllands Politi. - Da vores patrulje kom frem til ulykkesstedet, kunne vi konstatere, at der var spejlglat på vejen. Der er ingen tvivl om, at det har været medvirkende årsag til uheldet heroppe, siger politiets indsatsleder på stedet, Claus Ejlersen. - Vidner har forklaret, at en bil ville overhale i den nordlige retning, men på grund af det glatte føre, skred bilen over i den modsatte side, hvor den ramte den kvindelige bilist, som kom kørende i sydgående retning. Derudover kom der en personbil mere fra syd, som ramte de to biler, som allerede var stødt sammen. Så i alt har tre biler været impliceret i ulykken, lyder det. De to andre personer ligger på hospitalet, men ifølge politiet er de udenfor livsfare. Vejen fortsat spærret Vejen har været spærret omkring ulykkesstedet siden klokken 08.00 mandag morgen, og derfor bliver trafikken dirigeret over Sundby, indtil politiets bilinspektør har foretaget sine undersøgelser. De seneste meldinger fra Vejdirektoratet går på, at vejen tidligst åbner igen klokken 12.00.